മാലിദ്വീപില്നിന്ന് മൂവാറ്റുപുഴയിലേക്ക് ശിശു സൗഹൃദ സന്ദര്ശനം മൂവാറ്റുപുഴ: മാലിദ്വീപില്നിന്ന് മൂവാറ്റുപുഴയിലേക്ക് ശിശുസൗഹൃദ സന്ദര്ശനം. തങ്ങളുടെ നാട്ടിലെ നിരവധി കുഞ്ഞുങ്ങളുടെ ജനന സ്ഥലം കൂടിയായ മൂവാറ്റുപുഴയുമായി സൗഹൃദം സ്ഥാപിക്കാനാണ് മാലിദ്വീപിന്റെ ഇന്ത്യന് കോണ്സുല് ജനറല് അമിനത്ത് അബ്ദുല്ല ദിദി, ഫസ്റ്റ് സെക്രട്ടറി അമിനത്ത് മുഹമ്മദ് എന്നിവര് മൂവാറ്റുപുഴ സബൈന് ആശുപത്രിയില് സന്ദര്ശനത്തിന് എത്തിയത്. മാലി ദ്വീപില്നിന്ന് മൂവാറ്റുപുഴയില് ചികിത്സ തേടി ഒട്ടേറെ പേരാണ് എത്തുന്നത്. കൂടുതലും വന്ധ്യത ചികിത്സയ്ക്ക് എത്തുന്നവരാണ്. 2015 മുതല് മാലിദ്വീപില്നിന്ന് മൂവാറ്റുപുഴ സബൈന് ആശുപത്രിയില് നാനൂറോളം യുവതികളാണ് വന്ധ്യതാ ചികിത്സ തേടി എത്തിയത്. ഇവിടെ ചികിത്സ പൂര്ത്തിയാക്കി കുഞ്ഞുങ്ങള്ക്ക് ജന്മം നല്കിയവര്ക്ക് തിരികെ നാട്ടിലേക്കു പോകാനുള്ള രേഖകള് തയാറാക്കുന്നതിനുള്ള കാലതാമസം ഒഴിവാക്കാനുള്ള നടപടികള് സ്വീകരിക്കുന്നതുമായി ബന്ധപ്പെട്ടായിരുന്നു മാലിദ്വീപ് സര്ക്കാരിന്റെ നിര്ദേശപ്രകാരം ഉന്നത ഉദ്യോഗസ്ഥര് മൂവാറ്റുപുഴയില് എത്തിയത്. മൂവാറ്റുപുഴ സബൈന് ആശുപത്രി ഉടമ ഡോ. സബൈന് ശിവദാസും മറ്റ് ആശുപത്രി അധികൃതരുമായി ഉദ്യോഗസ്ഥര് ചര്ച്ച നടത്തി. മുപ്പതോളം കുട്ടികള്ക്കാണ് കഴിഞ്ഞ ആറു വര്ഷത്തിനിടെ മാലിദ്വീപ് യുവതികള് സബൈന് ആശുപത്രിയില് ജന്മം നല്കിയത്. ഭാവിയിലും മൂവാറ്റുപുഴയില് ചികിത്സയ്ക്കെത്തുന്ന മാലിദ്വീപ് യുവതികള്ക്ക് ആവശ്യമായ സൗകര്യങ്ങള് ഒരുക്കുകയായിരുന്നു ഉദ്യോഗസ്ഥരുടെ സന്ദര്ശന ലക്ഷ്യം.